Pestolla maustettu jättileipä valmistuu sekoittamalla! Et tarvitse edes päällysteitä | Me Naiset
Pestolla maustettu jättileipä valmistuu sekoittamalla! Et tarvitse edes päällysteitä
klo 8:01 | 10.10.2019
Valmis repäistäväksi! Pesto-peltileipä on täydellinen pari sopalle tai salaatille.
Nyt on helppoa! Pellin kokoinen, muhkea leipätaikina valmistuu sekoittamalla ainekset yhteen. Makunsa leipä saa valmispestosta.
Peltileivän ideana on taklata leiväntarve yhden pellin taktiikalla. Tässä muhkeassa peltileivässä on makuaineena reilu purkillinen punaista pestoa. Siitä leipä saa myös tarvittavan öljyn ja osan suolasta.
Mitä pehmeämmän taikinan teet, sitä mehevämpi leivästä tulee. Ainakaan tämän peltileivän taikinaa ei tarvitse vaivata, joten voit tehdä sen upottamatta käsiäsi taikinaan. Taikinan taputtelu pellille on kuitenkin helpointa tehdä käsin. Pyöräytä kädet tällöin kunnolla jauhoissa ja ripottele jauhoja myös leivän pinnalle.
Leipä saa kohota rauhassa tunnin ajan. Jos haluat, voit kuitenkin nopeuttaa kohoamista nostamalla pellin uuniin, jossa on lämpöä noin 50 astetta. Peitä pellille taputeltu leipä toisella, ylösalaisin käännetyllä pellillä ja nosta uuniin kohoamaan. Tasaisessa lämmössä leipä kohoaa paistovalmiiksi jopa alle puolessa tunnissa.
Tämä peltikikka on kätevä myös silloin, kun annat leivän kohota huoneenlämmössä. Taikina on nimittäin niin kosteaa, että se tarraa kiinni leivinliinaan tai kelmuun. Sen sijaan päälle ylösalaisin nostettu toinen pelti toimii hyvänä kupuna, jonka ansiosta taikina saa rauhassa nousta paistovalmiiksi ilman että sen pinta kuivuu.
Tarjoa leipä uunituoreena, keiton tai salaatin seurana. Voit paloitella leivän valmiiksi tai antaa jokaisen repäistä kimpaleen oman nälkänsä mukaan.
10 min + 1 t 50 min paistaminen
noin 1 dl punaista pestoa
Vinkki! Vaikka pesto on suolaista, pellin kokoiseen leipään tarvitaan silti myös suolaa. Suolan määrä (1–1½ tl) on arvio, sillä pestojen suolaisuus vaihtelee.